1Natambaimi Puang Isa to sangpulo dua anak gurun-Na sirempun, nabenni kuasa nnula'i setang, na mpamalagah tomasaki.
2Nasuami sola ngasan male mpangpeissenanni kumua la ratumi Puang Allataala mangparenta susi Raja, nasua tooi male mpamalagah tomasaki.
3Napasanni kumua, "Ia ammimale, danggi' mibawa apa-apa, susinna tekken, ba'tu sepu', ba'tu kande, ba'tu doi', ba'tu baju duang lambah.
4Ia to bola dinii ntarima melo kamu', jiomo kamu' torro sanggenna male pole' kamu' mpatarruh kalingkanmi.
5Apa ia ammiratu lako mesa' kota, na te'da miditarima, salai joo kota, mipentambakanni to carepa jio ajemi, la mpangngingaranni tuu lako tau to kasalanna!"
6Ia tonna mangkamo Puang Isa mbenni pepasan, malemi to anak gurun-Na mpasitarruh-tarruh kampong mpangpeissenanni to Kareba Kasalamatan. Na mpamalagah too tomasaki.
7Ia tonna sa'dingngi Raja Herodes Antipas, to mparenta tana Galilea, to apa napugauk Puang Isa, tangrapa' penawanna nnawa-nawai. Nasaba' den to mpaui kumua tuo pole'mi to Nabi Yahya.
8Den too tau kumua Nabi Eliara to mpangpekitan omo kalena. Den omo tau laen kumua den mesa' nabi tonna anu' tuo pole'mo.
9Nakuamo Raja Herodes, "Ianna Nabi Yahya, mangkamo kupangpele'toan ulunna. Apa ia to Puang Isa, indara ia sitonganna? Gaja budamo kusa'ding to apa napugauk." Iamo joo napengkulle-kullei la mpessitammuii to Puang Isa.
10Ia tonna polemo joo rasulu' jio mai kalingkanna, pada nacuritami lako Puang Isa to apa napugauk. Mangkai joo, napessalaii Puang Isa to tobuda, namale mesa sola to rasulu' lako kota Betsaida.
11Apa naissen tobuda kumua malemi, naundi nturu'i. Napessitammuimi, namangngajahhi umbo nakua to tau menjaji taun-Na Puang Allataala lan kaparentan-Na. Napamalagah ngasan tooi to tomasaki.
12Ia tonna la bongimi, malemi to anak gurun-Na ngkandoppi' Puang Isa nakuanni, "Oo Puang! La'bi melo ke tasuami tee mai tobuda namale nnangah ngenan pangbongian sola kande ntuu lako kampong sola tomangbara'bah mengguririkkita', nasaba' pallawangan tee tanii."
13Apa napebalii nakua, "Kamu' ia to la mpakandei." Nakuamo to anak gurun-Na, "Limamora roti na duapa bale kiampui! La malerakanka nnallianni kande tee mai tau?"
14Ia joo wattu den agi-agi limang sa'bu tau ke muane manda dibilang. Nakuamo Puang Isa lako anak gurun-Na, "Suami tee mai tau cumadokko silimangpulo tau sangtorroan."
15Napugaukmi anak gurun-Na susi to disuanni. Ia tonna cumadokko ngasanmo joo tau sola ngasan,
16naalami Puang Isa joo lima roti na dua bale, anna mentingngara de' langi', mangkurru sumanga' lako Puang Allataala. Namane' nti'pek-ti'pekki joo roti sola bale, nabenni anak gurun-Na anna tawa-tawanni to tobuda.
17Kumandemi sola ngasan sabarahna. Ia tonna mangkamo kumande, napasirempunmi to torrona, ponnopa sangpulo dua baku'.
18Den pissen namale Puang Isa torro mesa massambajang, anna ratu to anak gurun-Na lako joo nanii. Mekutanami Puang Isa nakua, "Ia ke pahangna tobuda, indara nasanganna'?"
19Mebalimi nakua, "Den tau kumua Nabi Yahya, den too tau kumua Nabi Elia, na ia to laenna kumua sala mesa'na nabi tonna anu' to tuo pole'."
20Mekutana pole' omi nakua, "Apa ia ke pahangmi, indara' tee?" Mebalimi Petrus nakua, "Kita'mo Raja Mangpasalama' to pura nabasse Puang Allataala."
21Napakainga'mi Puang Isa to anak gurun-Na kumua danggi' naden tau napauan kumua Iamo Raja Mangpasalama'.
22Nakuapa Puang Isa, "Ia tee Aku' Anak Mentolino, la gaja parri'na'. La naewana' pekaamberan to-Yahudi, kapala imang sola guru agama. La dibunona', apa ia ke allo mangpentallun, la dipatuo pole'na' jio mai kamatean."
23Nakua omo Puang Isa lako tobuda, "Ia to tolanturu'na', te'da nalanturu'i bang pakkaeloran penawanna, apa allo-allo la mpassanni kaju sitambenna, naturu' tarruhna'.
24Nasaba' ia to tonturu' bang pakkaeloran penawanna, te'da nalannampa' katuoan melo te'da cappa'na. Apa ia to tonturu' tarruhna' moi la dibuno, iamo la nnampa' katuoan melo te'da cappa'na.
25Apara bua'na lako tau ke naassang ngasanni tee lino, apa te'da naampa' katuoan melo te'da cappa'na?
26Ia to tongkasirisanna' na te'da naakui to pangngajaran-Ku', la kukasirisan todai tee Aku', Anak Mentolino, ke ratuna' mpupangngarrang kamala'biran-Ku' to susi una kamala'biran-Na Ambe'-Ku' na kamala'biranna malaeka'-Ku'.
27La miingaran! Sitonganna den kamu' to ntee, te'dapa namate ke te'dapi nakitai to Puang Allataala mangparenta susi Raja."
28Agi-agi sangminggu mangkanna joo, nasolanmi Puang Isa to Petrus, Yahya na Yakub, namale de' buntu la massambajang.
29Ia tonna massambajang unapa Puang Isa membalikmi rupan-Na, na ia to pakean-Na memmabuccang cumbia'-bia'.
30Nata'pa den dua tau, iamo to Nabi Musa sola Nabi Elia, dikita lan arrang kamala'biran pole jao mai suruga. Nasipangkadaimi Puang Isa sola Nabi Musa na Nabi Elia to kamatean-Na Puang Isa to la jaji jao kota Yerusalem situru' akkatta-Na Puang Allataala.
31(9:30)
32Mamma'i Petrus, Yahya na Yakub, apa ia joo wattu ta'pa mi'cikmi nakitai to kamala'biran-Na Puang Isa na ia joo tau dua nasolan ke'deh.
33Ia tonna la malemo joo tau sola duai ssalai Puang Isa, nakuamo Petrus lako Puang Isa, "Oo Guru, masannangki' ntee. Melo ke ngkabua'kan tallu bola-bola, mesa' tanii, mesa' nanii Nabi Musa, na mesa' nanii Nabi Elia." (Ia joo kada napau punala bangri Petrus, te'da naissenni patunna.)
34Ia tonna mangkada unapa Petrus ratumi to saleu' mbombonnii sola ngasan. Na ia tonna samboimi saleu', silajatanmi to anak gurun-Na.
35Denmi gamara nasa'ding lan mai saleu' nakua, "Iamo tee to Anak kupilei. Pesa'dingngii!"
36Ia tonna te'damo disa'ding joo gamara, nakitami mesa-mesamira Puang Isa ntuu jio. Ia tuu lako anak gurun-Na pada kamma' bangngi joo wattu, na te'da naden tau napauan to apa mangka nakita.
37Masawanna, tonna solohmo Puang Isa jao mai buntu sola joo tallu anak gurun-Na, siratuan omi to tau buda lako kale-Na.
38Denmi mesa' muane nnandongngi mangkada lan tangnga-tangngana tobuda nakua, "Oo Guru, takamaseina' dikka'! Takitapi joo anak tungga'ku'!
39Ia ke natamai omi joo setang, metamba-tamba tongan natisintak-sintak to kalena sanggenna mangkambura-bura to kasolena. Te'da namessun joo setang ke te'dapi nasessa tonganni dikka'!
40Kupeta'damo lako anak gurun-Ta' kumua naula'ii joo setang, apa te'da nakullei."
41Mebalimi Puang Isa kumua, "Takkaliwa' ngasan kamu' tee! Tangmatappa' sola sala lalan tee tau too allo! Piranpara masainna la kunii torro, to la minii mpa'dikki penawang-Ku'? Bawai mai tuu anakkamu!"
42Ia tonna mandoppi'mo joo pea lako Puang Isa, napessambakanmi setang natisintak-sintak to kalena. Apa nagarra'i Puang Isa joo setang, naula'i lan mai joo pea. Napamalagahmi Puang Isa joo pea, namane' solanni lako ambe'na.
43Jangngah ngasan tuu lako tau, nasaba' kuasan-Na Puang Allataala. Ia tonna jangngah bang unapa tuu lako tau ntangngahhi sininna to mangka napugauk Puang Isa, nakuamo lako anak gurun-Na,
44"Pesa'dingngii mituli nningaranni tee kadang-Ku'! 'Ia tee Aku' Anak Mentolino, la dipangbenna' lako kuasanna tolino.'"
45Te'da napahangngi anak gurun-Na joo kadan-Na, apa malaja'i ngkutanaii. Dibuniananni joo lako kalena, dikua anna danggi' napahangngi.
46Site'gehhi to anak gurun-Na Puang Isa kumua indannari to kaminang mala'bih.
47Apa naissen Puang Isa apa to lan penawanna. Iamo joo naalami to pea biccuk, napajenjenni jio sa'de-Na.
48Mangkadami lako anak gurun-Na nakua, "Ia to tontarima pea to susi tee, sanga kamatapparanna lako Aku', pada bang unamo to Aku' natarima. Na ia to tontarimana', natarima toomo to Puang Allataala to ssuana'. Nasaba' ia to tossanga kalena kaminang biccu' jio tangnga-tangngami, iamo kaminang matonggo!"
49Nakua Yahya mangkada, "Oo Guru, den tau kikita nnula'i setang mpau sangan-Ta', angkianggaii, nasaba' te'da namenturu' lako kita'."
50Apa nakua Puang Isa ngkuanni, "Danggi' mianggaii, nasaba' ia ke te'da naewaliki', battuananna iamo solata'."
51Ia tonna la madoi'mo Puang Isa diangka' de' suruga, nakuamo, "La malena' de' kota Yerusalem."
52Nasuami to ba'tu pira-pira tau njoloanni. Malemi joo todisua namentama mesa' kampong to-Samaria la mpasadianni kaparalluan-Na Puang Isa.
53Apa ia to tau lan joo kampong te'da namadoang ntarimai to Puang Isa, nasaba' naissen kumua la male de'i kota Yerusalem.
54Ia tonna issenni Yakub sola Yahya kumua te'da natarimai to-Samaria to Puang Isa, nakuanmi, "Oo, Puang! Wa'dingraka kipeta'da api jao mai langi' nasabu'i to tau lan joo kampong?"
55Apa messailei Puang Isa nagarra'i joo anak gurun-Na.
56Ia tonna mangka joo, malemi lako kampong laen.
57Ia tonna mpatarruhmo kalingkan-Na Puang Isa sola anak gurun-Na, denmi mesa' tau mangkada lako Puang Isa nakua, "Oo Puang! La undina' nturu'ki' umbo-umbo taola!"
58Mebalimi nakua, "Cinggallun den ia lo'ko'na, sola manuk-manuk den ia serangna, apa ia tee Aku', Anak Mentolino, te'da ngenan kunii mamma'."
59Nakuamo Puang Isa lako mesa' tau laen, "Undiko nturu'na'." Apa nakua joo tau, "Oo Puang! Eloranpa' jolo' kupole llamun ambe'ku'."
60Apa mebalimi nakua, "Ake'mo na tomatemora llamun tomatena. Apa maleko mpangpeissenanni kumua la ratumi Puang Allataala mangparenta susi Raja."
61Den omi tau mangkada lako Puang Isa nakua, "Oo Puang! La undina' nturu'ki', apa eloranna' jolo' kupole lako bolaku' mpaui."
62Apa nakua Puang Isa, "Ia to tau mangpamulamo manengko, apa messaile pole' opa lako boko', te'da nasipato' menjaji umma'-Na Puang Allataala."
bug_Latn epo_Latn bjn_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bjn_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn bug_Latn sun_Latn bug_Latn bug_Latn fij_Latn ban_Latn ban_Latn ind_Latn bug_Latn smo_Latn bug_Latn zsm_Latn bug_Latn bug_Latn bug_Latn bug_Latn min_Latn bug_Latn bug_Latn tgl_Latn bug_Latn bug_Latn jav_Latn fij_Latn bug_Latn zsm_Latn bug_Latn bug_Latn jav_Latn bug_Latn